CELEX: 32016D1337
Language: bg
Date: 2016-08-02 00:00:00
Title: Решение (ЕС) 2016/1337 на Съвета от 2 август 2016 година относно разпределянето на отменените средства по проекти по 10-ия европейски фонд за развитие с цел предоставяне на допълнителни средства за Механизма за подкрепа на мира в Африка

5.8.2016   
            
            
               BG
            
            
               Официален вестник на Европейския съюз
            
            
               L 212/107
            
         РЕШЕНИЕ (ЕС) 2016/1337 НА СЪВЕТА
   от 2 август 2016 година
   относно разпределянето на отменените средства по проекти по 10-ия европейски фонд за развитие с цел предоставяне на допълнителни средства за Механизма за подкрепа на мира в Африка
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (1), и по-специално член 1, параграф 4 от него,
   като взе предвид предложението на Европейската комисия,
   като има предвид, че:
   
               (1)
            
            
               Като прие решение от 15 юли 2014 г. за Програмата за действие на Механизма за подкрепа на мира в Африка за периода 2014—2016 г., която се финансира от преходния инструмент по Европейския фонд за развитие и 11-ия европейски фонд за развитие (2), Комисията разпредели сума на обща стойност 901 339 064,53 EUR за Програмата за действие на Механизма за подкрепа на мира в Африка (МПМА) за периода 2014—2016 г. От тази сума 900 000 000 EUR се осигуряват от Европейския фонд за развитие (ЕФР), а 1 339 064,53 EUR са допълнителна доброволна вноска от Дания.
            
         
               (2)
            
            
               Съюзът вече предоставя значителни финансови средства в подкрепа на ответните действия на Африканския съюз по отношение на текущите и възникващите кризи във връзка със сигурността в Африка. Приложени са няколко мерки за поддържане на финансовото участие на МПМА на устойчиво равнище. При все това настоящото и бъдещото положение ще изискват по-голямо финансово участие на Съюза, включително чрез МПМА, за да се отговори на нуждите на Африканския съюз.
            
         
               (3)
            
            
               Допълнителните нужди на МПМА за периода 2016—2018 г. се оценяват на 685 000 000 EUR.
            
         
               (4)
            
            
               Целесъобразно е отменените средства по проекти от 10-ия ЕФР да се използват за посрещане на неудовлетворените нужди от финансиране на МПМА за 2016 г. и за евентуални непредвидени обстоятелства, както и за гарантиране на предвидимостта на финансирането от МПМА до края на 2018 г.
            
         
               (5)
            
            
               С допълнителните средства за МПМА следва да се финансират дейности на МПМА, включително подкрепа за водените от Африка мироопазващи операции (МО), за привеждането в действие на Африканската архитектура за мир и сигурност (APSA) и за действия за бързо въздействие съгласно Механизма за бързо реагиране, и също следва да се покрият разходите за административна подкрепа, направени от Комисията.
            
         
               (6)
            
            
               Тези средства следва да се използват съгласно съответните многогодишни програми за действие на МПМА и правилата и процедурите, приложими за 11-ия ЕФР, установени в регламенти (ЕС) 2015/322 (3) и (ЕС) 2015/323 (4) на Съвета,
            
         ПРИЕ НАСТОЯЩОТО РЕШЕНИЕ:
   Член 1
   1.   Сума, която не надхвърля 491 387 500 EUR, осигурени от отменените средства по проекти от 10-ия европейски фонд за развитие (ЕФР), се разпределя с цел предоставяне на допълнителни средства за МПМА за периода 2016—2018 г.
   Максимум 16 387 500 EUR от сумата, посочена в първа алинея, се предоставят за разходи за подкрепа, направени от Комисията.
   2.   Средствата, посочени в параграф 1, се използват в съответствие с правилата и процедурите, приложими за 11-ия ЕФР.
   Член 2
   Настоящото решение влиза в сила в деня след приемането му.
   
      Съставено в Брюксел на 2 август 2016 година.
      
         
            За Съвета
         
         
            Председател
         
         М. LAJČÁK
      
   
   
      (1)  ОВ L 210, 6.8.2013 г., стр. 1.
   
      (2)  Решение C(2014) 4907 на Комисията, изменено с решения C(2015) 1254, C(2015) 4995 и C(2015) 8627 на Комисията.
   
      (3)  Регламент (ЕС) 2015/322 на Съвета от 2 март 2015 г. относно изпълнението на 11-ия европейски фонд за развитие (ОВ L 58, 3.3.2015 г., стр. 1).
   
      (4)  Регламент (ЕС) 2015/323 на Съвета от 2 март 2015 г. относно финансовия регламент, приложим за 11-ия европейски фонд за развитие (ОВ L 58, 3.3.2015 г., стр. 17).